**Note informative cu privire la punctele de pe ordinea de zi a Adunării Generale**

**Extraordinare a Acționarilor programate pentru 23 iunie 2021 („AGEA”) ora 10:00**

1. **Majorarea capitalului social**

În linie cu politica privind dividendele a Norofert SA („Societatea”), Consiliul de Administrație propune capitalizarea unei părți din profitul net al Societății aferente anului 2020 printr-o operațiune de majorare de capital în urma căreia acționarii vor fi recompensați cu acțiuni fără a aduce sume de bani. În acest mod, profitul va fi păstrat de către Societate și investit în activitate, fiind folosit pentru cheltuieli care urmăresc creșterea valorii afacerii, în timp ce investitorii vor fi recompensați, pentru contribuția lor, cu acțiuni ale Societății.

Propunerea Consiliului de Administrație este ca fiecare acționar să primească o acțiune nouă pentru fiecare acțiune deținută.

1. **Autorizarea Consiliului de Administrație în ceea ce privește majorarea capitalului social**

În contextul unei majorări de capital social prin capitalizarea unei părți din profitul net este necesară împuternicirea CA-ului să ducă la îndeplinire orice acte si fapte care se impun și sunt necesare la autorități și nu numai.

1. **Aprobarea achiziției AGROPROD CEV SRL**

AGROPROD CEV SRL este o companie care operează 1.000 de hectare de teren agricol închiriat în Zimnicea, județul Teleorman. Compania a fost înființată în 2006, iar ferma exploatată de aceasta este 84% compactă, cu 400 de hectare deja irigabile iar prețul arendei este atractiv. Toate cele 1.000 de hectare de teren vor fi introduse în agricultura ecologică începând cu 2021.

Ferma este situată la 5 km distanță de Portul Zimnicea de la Dunăre. Dunărea este cea mai ieftină rută logistică către Europa Centrală. La Portul Zimnicea, Norofert intenționează să dezvolte capacități de încărcare barje la Dunăre pentru business-ul său de trading cu cereale ecologice. Această capacitate de încărcare reprezintă un hub logistic excelent pentru activitatea principală a Norofert. Orice tipuri de culturi bio, produse sau primite în schimbul inputurilor ecologice, pot fi vândute la export pe Dunăre. O parte din fermă va fi utilizată și ca instalație de testare a produselor Norofert.

Ferma are 22.000 mp de curte de beton și teren intravilan, aproximativ 3.000 mp de depozite, precum și o gamă completă de echipamente agricole suficiente pentru a opera 1.800+ ha de teren, permițând astfel scalabilitatea. Toate echipamentele agricole au cel mult trei ani vechime și se află într-o stare de utilizare excelentă. După finalizarea achiziției, între T4 2021 și T2 2022, Norofert se așteaptă să realizeze investiții în silozuri și într-un spațiu suplimentar de depozitare.

Prețul convenit cu vânzătorii pentru dobândirea tuturor părților sociale emise de Agroprod Cev SRL este de 1.880.000 euro. Din această sumă, 675.000 de euro reprezintă prețul pentru transferul contractelor de arendă pentru 750 de hectare de teren, 805.000 de euro prețul utilajelor și echipamentelor iar 400.000 de euro prețul pentru bază. Din suma de 805.000 de euro pentru utilaje, aproximativ 170.000 de euro (+TVA) reprezintă valoarea contractelor de leasing în derulare. În consecință, suma finală va fi stabilită în contractul de vânzare-cumpărare, iar suma datorată contractelor de leasing va fi dedusă din totalul sumei plătite pentru utilaje, reducând astfel prețul final.

Compania va achiziționa contracte de arendă pentru un număr de maximum 250 de hectare adiționale la un preț suplimentar de 900 de euro/hectar. Astfel, valoarea totală a tranzacției pentru 1.000 de hectare de teren, utilaje cât și baza nu va depăși 1,95 milioane euro.

Plata se va face în trei tranșe. Prima tranșă de 300.000 de euro a fost plătită de Companie vânzătorului în data de 5 martie 2021, în lei, la cursul BNR de schimb din ziua plății. Conform contractului, transferul tuturor părților sociale va intra în vigoare la data de 30.08.2021.

1. **Dizolvarea Norofert Organics SRL**

În contextul unei dimensiuni în creștere a operațiunilor și pentru a simplifica structura de raportare și contabilitate a companiei, conducerea propune dizolvarea uneia dintre filialele care are cele mai puține active și pentru care procesul de închidere este cel mai ușor, și anume Norofert Organics SRL.

Desființarea Norofert Organics SRL nu va avea niciun impact real asupra activității comerciale a Norofert Group. Din 2020, linia Norofert Organics a fost produsă și vândută de Norofert S.A.

1. **Ratificarea unui credit**

În data de 12 decembrie 2020 Norofert a contractat facilitați de finanțare de la Banca Românească S.A.,

furnizate în cadrul programului IMM Invest. Compania a contractat un credit de investiție în valoare de

1.300.000 lei pentru o perioadă de 72 de luni, care va fi folosit pentru instalarea unei linii de producție de mare capacitate a îngrășămintelor de sol la fabrica Filipeștii de Pădure. Dezvoltările ulterioare ale facilităților de producție din Filipeștii de Pădure vor fi finanțate cu capitalul atras pe durata operațiunii de majorare a capitalului social în curs de desfășurare, așa cum a fost aprobat de Adunarea Generală Extraordinară a Acționarilor, din data de 24.11.2020. Creditul de investiție este garantat de FNGCIMM în proporție de 80%, restul garanțiilor fiind asigurate prin ipotecă convențională mobiliară asupra mijloacelor fixe existente în proprietatea companiei. Datorită faptului că garanțiile oferite de companie în vederea garantării accesului la creditul de investiție în valoare de 1.300.000 lei depășesc cumulat, pe durata unui exercițiu financiar, la data încheierii acordului, 20% din totalul activelor imobilizate, decizia de accesare a finanțării va fi supusă ratificării și aprobării de către următoarea Adunare Generală Extraordinară a Acționarilor.

1. **Aprobarea creșterii limitei la împrumuturi**

În contextul operațiunilor comerciale în creștere, conducerea propune acționarilor să crească limita actuală a valorii contractate a anumitor împrumuturi (linii de credit, factoring, fond de rulment, leasing etc.), de la instituții bancare, instituții de credit și / sau alte instituții financiare bancare sau nebancare, sau orice alte instituții permise de lege, precum și aprobarea acordării de garanții de către Companie pentru obligațiile sale financiare rezultate din contractarea respectivelor împrumuturi, inclusiv prin acordarea de ipoteci mobiliare sau mobile asupra activelor companiei (reale imobiliare, imobilizări, creanțe, polițe de asigurare etc.), întrucât acestea vor fi solicitate / convenite de către entitățile creditoare. Noua limită maximă este propusă la 32 de milioane de lei.

1. **Modificarea articolelor 13.2, 13.3 si 13.15 din Actul Constitutiv**

Norofert SA este o companie listată pe piața AeRO și a dat dovadă de transparență și o abordare pro guvernanță corporativă. Pentru a simplifica și adera la Principiile de guvernanță corporativă pentru piața AeRo, care dacă suferă modificări în viitor să nu trebuiască convocată o noua AGEA, CA-ul Norofert SA propune modificarea art. 13.2 si 13.3 conform convocării și explicației de mai jos.

În paralel pentru a avea un CA care să poată lua decizii rapide, clare și să anticipăm situații în care este imposibilă participarea tuturor administratorilor considerăm oportun ca art. 13.15 să prevadă un vot decisiv pentru Președintele Consiliului de Administrație astfel se impune modificarea propusă in convocator și descrisă mai jos.

* **art. 13.2 din actul constitutiv din:**

*„În vederea satisfacerii principiilor de guvernanţă corporativă ale Bursei de Valori București care vizează competenţa independenţa Consiliului de Administraţie și separarea responsabilităţilor între Consiliul de Administraţie și conducerea executivă, cel puţin un membru al Consiliului de Administraţie va fi independent , majoritatea membrilor Consiliului de Administraţie va fi formată din membri ne-executivi, iar cel puţin un membru al Consiliului de Administraţie va deţine competenţe economice sau manageriale.”*

În:

*„Consiliul de administraţie veghează la respectarea Principiilor de guvernanță corporativă pentru AeRo;”*

* **art. 13.3 din actul constitutiv din:**

*„Criteriile de independenţă probate pentru membrul independent sunt cele stipulate în principiile de guvernanţă corporativă ale Bursei de Valori București și se referă la absenţa conflictelor de interes derivate din relaţii de familie, de afaceri sau contractuale cu Societatea și cu persoanele desemnate în funcţii executive.”*

În:

*„Membrii consiliului de administrație trebuie să aibă competențe complementare, experiență, cunoștințe și independență pentru a răspunde tuturor responsabilităților ce le revin. Consiliul trebuie sa dispună în mod operativ de informațiile necesare, într-o formă și de o calitate corespunzătoare, astfel încât să-și poată realiza sarcinile;*

* **art. 13.15 din actul constitutiv din:**

*„Ședinţele Consiliului de Administraţie vor avea loc în mod obișnuit la sediul Societăţii, însă pot avea loc și prin intermediul mijloacelor de comunicare la distantă cum ar fi teleconferinţă sau videoconferinţă (cu condiţia ca aceste mijloace de comunicare la distanţă să permită identificarea participanţilor, participarea lor efectivă la ședinţă și retransmiterea deliberărilor fără întrerupere) și se vor ţine în mod valid cu participarea majoritătii membrilor Consiliului de Administraţie. Deciziile Consiliului de Administraţie se vor adopta în mod valabil cu votul favorabil a majoritătii membrilor Consiliului de Administraţie prezenţi la ședinţă, cu excepţia alegerii Președintelui Consiliului de Administraţie, caz în care deciziile sunt luate cu votul majorităţii membrilor Consiliului de Administraţie. Pentru claritate, în cazul în care la ședinţa Consiliului de Administraţie participă doar doi membri, deciziile nu pot fi luate decât cu vot unanim al membrilor prezenţi. Președintele Consiliului de Administraţie nu va avea un vot decisiv în cazul parităţii de voturi în luarea unor decizii ale Consiliului de Administraţie.”*

În:

„*Ședinţele Consiliului de Administraţie vor avea loc în mod obișnuit la sediul Societăţii sau în alt loc indicat în convocare, însă pot avea loc și prin intermediul mijloacelor de comunicare la distanță, cum ar fi teleconferinţă sau videoconferinţă (cu condiţia ca aceste mijloace de comunicare la distanţă să permită identificarea participanţilor, participarea lor efectivă la ședinţă și retransmiterea deliberărilor fără întrerupere) și se vor ţine în mod valid cu participarea majorității membrilor consiliului de administraţie. Deciziile consiliului de administraţie se vor adopta în mod valabil cu votul favorabil al majoritătii membrilor consiliului de administraţie prezenţi la ședinţă, cu excepţia alegerii președintelui consiliului de administraţie, caz în care deciziile sunt luate cu votul majorităţii membrilor consiliului de administraţie. Pentru claritate, în cazul în care la ședinţa consiliului de administraţie participă doar doi membri, deciziile nu pot fi luate decât cu vot unanim al membrilor prezenţi, cu excepția situației în care unul dintre membrii prezenți este președintele consiliului de administrație, caz în care, dacă nu există unanimitate, votul președintelui consiliului de administrație este decisiv. De asemenea, președintele consiliului de administraţie va avea un vot decisiv în cazul parităţii de voturi în luarea oricăror decizii ale consiliului de administraţie;”*

1. Data de înregistrare, ex-date și data plății pentru operațiunea de majorare de capital

Data de înregistrare, ex-date și data plății sunt propuse în conformitate cu prevederile Legii nr. 24/2017 privind emitenții de valori financiare și operațiuni de piață și a Regulamentului Autorității de Supraveghere Financiară nr. 5/2018 privind emitenții de valori financiare și operațiuni de piață.

1. Împuternicirea Președintelui Consiliului de Administrație al Societății pentru a îndeplini oricare formalități în legătură cu AGEA

Se propune împuternicirea Președintelui Consiliului de Administrație pentru e efectua oricare și toate

formalitățile necesare în vederea implementării și înregistrării hotărârilor AGEA, inclusiv la Registrul

Comerțului și Autoritatea de Supraveghere Financiară.